Након повратка Срба у Мостар и почетка обнављања вјерско-културних објеката уништених током Одбрамбено-отаџбинског рата, на иницијативу мостарског свештенства приступило се формирању библиотеке првенствено намијењене српском народу. Народна библиотека Србије и Српска православна епархија захумско-херцеговачка и приморска потписале су 10. маја 2012. године у Мостару Протокол о сарадњи који за циљ имао формирање библиотеке у оквиру новоуспостављеног Генералног конзулата Републике Србије. Протокол о сарадњи потписали су вршилац дужности управника Народне библиотеке Србије Дејан Ристић и протојереј-ставрофор Радивоје Круљ, старјешина саборног храма Свете Тројице у Мостару у име епископа захумско-херцеговачког и приморског Господина Григорија. Потписивању протокола присуствовала је и отправница послова Амбасаде Републике Србије у Босни и Херцеговини Љиљана Милојевић-Боровчанин.